DA Den Europæiske Unions Tidende C 286/11

Offentliggørelse af en ansøgning om godkendelse af en mindre ændring, jf. artikel 53, stk. 2, andet afsnit, i Europa-Parlamentet og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 286/08)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

ANSØGNING OM GODKENDELSE AF EN MINDRE ÆNDRING

Ansøgning om godkendelse af en mindre ændring, jf. artikel 53, stk. 2, andet afsnit, i Europa-Parlamentet og Rådets forordning (EU) nr. 1151/2012 (2)

»MONTASIO«

EF-nr.: PDO-IT-02251 — 21.12.2016

BOB ( X ) BGB ( ) GTS ( )

1. Ansøgende sammenslutning og legitim interesse

Consorzio per la Tutela del Formaggio Montasio Vicolo Resia, 1/2 33033 Codroipo (UD) ITALIEN Tlf. +39 0432912052 E-mail: info@formaggiomontasio.net

Konsortiet til beskyttelse af Montasio-osten består af producenter af Parmigiano Reggiano-osten. Det er berettiget til at indgive en ansøgning om ændring i henhold til artikel 13, stk. 1, i det italienske Ministerium for Landbrug, Fødevarer og Skovbrugs dekret nr. 12511 af 14. oktober 2013

2. Medlemsstat eller tredjeland

Italien

3. Afsnit i varespecifikationen, som berøres af ændringen

— ☒ Produktbeskrivelse — ☐ Bevis for oprindelse — ☒ Produktionsmetode — ☐ Tilknytning — ☐ Mærkning — ☐ Andet [angives nærmere]

4. Type ændring

— ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som ikke kræver ændring af det offentliggjorte enhedsdokument. — ☒ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som kræver ændring af det offentliggjorte enhedsdokument. — ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, for hvilken et enhedsdokument (eller lignende) ikke er blevet offentliggjort. — ☐ Ændring af varespecifikationen for en registreret GTS, som betegnes som mindre i overensstemmelse med artikel 53, stk. 2, fjerde afsnit, i forordning (EU) nr. 1151/2012.

5. Ændring(er)

Produktbeskrivelse

Parametrene vedrørende ostens vægt og diameter er blevet ændret en smule.

Nuværende ordlyd

»vægt: 6-8 kg, diameter: 30-35 cm,«

Ændret tekst

»vægt: 5,5-8 kg, diameter: 27-35 cm,«

De bånd, der anvendes til fremstilling af Montasio-osten, har en diameter på 30-35 cm og er blevet anvendt, siden konsortiet blev oprettet i 1986. I alle disse år har man altid anvendt de største bånd, og ostens vægt og diameter efter 60 dages modning, jf. varespecifikationen, er i overensstemmelse hermed. Såfremt de mindste bånd på 30 cm anvendes, er ostens diameter nødvendigvis under 30 cm, da vægten af »Montasio« falder med ca. 15 % i tidsrummet mellem 24 timer efter fremstilling og 60 dages modning, og dens vægt, som ligger på ca. 6,5 kg ved fremstillingen, er på under 6 kg efter vægttabet.

Oste, der fremstilles ved anvendelse af de mindste bånd, tilgodeser på den ene side behovene hos de direkte købere, som sætter pris på de mindre oste, og på den anden side behovene hos de store detailhandlere, da ostene i højere grad opfylder deres krav til færdigpakkede produkter.

Denne ændring skal ses som en mindre ændring, da ændringen i parametrene, jf. ovenfor, ikke indvirker på de efterfølgende forarbejdnings- og modningsetaper og især ikke på slutproduktets kendetegn, der fortsat er i overensstemmelse med specifikationen.

Produktionsmetode

Afsnittet om køernes foder er blevet omformuleret en smule.

Nuværende ordlyd: »Foder, som inden for ostefremstilling traditionelt anses for at have en negativ indvirkning på ostefremstillingen, såsom foder fra moser eller langs hovedveje, er forbudt. Det er heller ikke tilladt at anvende grøntsager, frugt eller raps samt biprodukter fra forarbejdning af ris, mel af animalsk oprindelse, industrifoder til medicinsk anvendelse, fugtige eller ensilerede friske ekstraherede roesnitter, biprodukter af øl eller destillerede produkter, ensileret foder (med undtagelse af ensileret hø og ensilerede majs) og gærede stoffer, der stammer fra industriel forarbejdning af frugt, roer, øl og destillerede produkter.«

Ændret tekst: »Industrifoder til medicinsk anvendelse og mel af animalsk oprindelse er forbudt, både alene og som ingredienser i andet foder. Følgende foder må ikke anvendes frisk: grøntsager, frugt, raps, biprodukter fra forarbejdning af ris, ekstraherede roesnitter og biprodukter fra forarbejdning af øl, frugt og destillater generelt. Det er tilladt at anvende ensileret hø og korn og ensilerede majs.«

Hensigten var her at gøre det helt klart, at industrifoder til medicinsk anvendelse og mel af animalsk oprindelse er forbudt i enhver form. Det er blevet angivet, at gæringsdygtige friske biprodukter fra forarbejdning af grøntsager, frugt osv. ikke må anvendes, som de er.

Anvendelsen af ensilage er blevet udvidet til at omfatte korn. Dette produkt erstatter de traditionelle ensilerede majs, da det er mindre udsat for aflatoxinkontaminering og dermed udgør et sundere foder for kvæget og er bedre for mælkeproduktionen. Den generelle henvisning til foder, der er ugunstigt for ostefremstillingen, er også blevet fjernet, da denne definition ikke anses for at være i overensstemmelse med specifikationen, og da en omhyggelig vurdering af den seneste udvikling inden for sektoren anses for at være mere anvendelig til at identificere og vurdere eventuelle ændringer i kvægets næringskilder.

Det skal bemærkes, at de ovenfor beskrevne ændringer ikke ændrer kvaliteten af den mælk, der anvendes til fremstilling af Montasio-ost, og derfor skal opfattes som mindre ændringer

Tredjesidste afsnit i artikel 5, stk. 11, i specifikationen er blevet ændret en smule for at gøre det mere klart og mindre åbent for fortolkning.

Nuværende ordlyd: »Montasio-ost kan markedsføres hel eller i portioner efter en minimumsmodningstid på 60 dage.«

Ændret tekst: »Montasio-ost er bestemt til direkte konsum efter en minimumsmodningstid på 60 dage.«»Montasio-ost kan færdigpakkes, udskæres osv. efter en minimumsmodningstid på 60 dage.«

Hensigten var her at gøre det klart, at »markedsføring af Montasio-ost« betyder markedsføring direkte til forbrugeren og ikke til andre enheder længere oppe i forsyningskæden af ost, der er »egnet til at blive til »Montasio««.

Derudover fandt man det vigtigt at gøre klart, at færdigpakning, udskæring og emballering i portioner, udskæring i tern, rivning osv. kun sker ved Montasio-oste, der har gennemgået en minimumsmodning på 60 dage.

Det sidste afsnit i artikel 5, stk. 11, i varespecifikationen om det revne produkt er blevet slettet.

Nuværende ordlyd:

»Ost med den beskyttede oprindelsesbetegnelse »Montasio« anvendes til rivning efter mindst 12 måneders modning, og når osten fremstår sprød, strågul i farven og med let huldannelse«.

Det er blevet besluttet at fjerne denne begrænsning af anvendelsen af »Montasio«, som nu er forældet, og som klart havde til formål at oplyse forbrugerne, da det skal stå forbrugerne frit for, hvordan de vil indtage og anvende produktet, og da smag og vaner har ændret sig i de senere år.

ENHEDSDOKUMENT

»MONTASIO«

EF-nr.: PDO-IT-02251 — 21.12.2016

BOB ( X ) BGB ( )

1. Betegnelse

»Montasio«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.3 — Oste

3.2. Beskrivelse af produktet med betegnelsen i punkt 1

»Montasio« er en ost fremstillet af komælk, mellemmodnet eller langtidsmodnet, cylindrisk med lige eller næsten lige sider og med flad eller let konveks over- og underside. Montasio-ost er fremstillet af upasteuriseret mælk og udelukkende med anvendelse af naturlige mælkesyrekulturer eller godkendte syrevækkere. Modningstiden er på mindst 60 dage, og vandindholdet kontrolleres ved stikprøvekontrol på henholdsvis 10. og 60. modningsdag. På 60. modningsdag skal ost med den beskyttede oprindelsesbetegnelse »Montasio« udvise følgende karakteristiske egenskaber: vandindhold: højst 36,72 %, fedtindhold i tørstof: mindst 40 %, vægt: 5,5-8 kg, diameter: 27-35 cm, kant: højst 8 cm, skorpe: glat, jævn og smidig, ostemassen: fast med let huldannelse, farve: naturlig, let strågul, aroma: karakteristisk, smag: behagelig, ved den langtidsmodnede Montasio-ost let pikant.

Montasio-ost er bestemt til direkte konsum efter en minimumsmodningstid på 60 dage. Montasio-ost kan færdigpakkes, udskæres og emballeres i færdige portioner osv. efter en minimumsmodningstid på 60 dage. Montasio-ost kan markedsføres som »fresco« (ung) efter en minimumsmodningstid på 60 dage, som »mezzano« (halvmodnet) efter en minimumsmodningstid på 120 dage, som »stagionato« (modnet) efter en minimumsmodningstid på 10 måneder og som »stravecchio« (ekstra modnet) efter en minimumsmodningstid på 18 måneder.

3.3. Foder (kun for produkter af animalsk oprindelse) og råvarer (kun for forarbejdede produkter)

Ost med den beskyttede oprindelsesbetegnelse »Montasio« fremstilles af mælk fra bedrifter beliggende i produktionsområdet. De kvægracer, der hovedsagelig opdrættes i det geografiske produktionsområde, er schweizisk brunkvæg, Pezzata Rossa Italiana (rødbroget kvæg) og Pezzata Nera (sortbroget kvæg) samt krydsninger deraf. Der tilsættes ingen konserveringsmidler, og det er ikke tilladt med nogen form for varmebehandling, bortset fra nedkøling til en mindstetemperatur på 4 °C.

Mindst 60 % af foderet stammer fra det geografiske område.

Malkekøernes foder består af mindst 60 % uforarbejdet korn, frisk og tørret grønfoder og ensilage. Den resterende andel kan suppleres med kraftfoder og/eller proteinkager.

Industrifoder til medicinsk anvendelse og mel af animalsk oprindelse er forbudt, både alene og som ingredienser i andet foder.

Følgende foder må ikke anvendes frisk: grøntsager, frugt, raps, biprodukter fra forarbejdning af ris, ekstraherede roesnitter og biprodukter fra forarbejdning af øl, frugt og destillater generelt.

Det er tilladt at anvende ensileret hø og korn og ensilerede majs.

Mineral- og vitamintilskud er tilladt.

3.4. Specifikke etaper af produktionen, som skal finde sted i det afgrænsede geografiske område

Hele produktionsprocessen (kvægopdræt, mælkeproduktion, koagulering, forarbejdning af ostemassen, formning, dræning, saltning og modning af osten) skal finde sted inden for det i punkt 4 angivne område.

3.5. Særlige regler for udskæring, rivning eller emballering osv. for det produkt, som den registrerede betegnelse henviser til

—

3.6. Særlige regler vedrørende mærkning af det produkt, som den registrerede betegnelse henviser til

Produktet mærkes fra produktionstidspunktet ved hjælp af specifikt bånd, der er forsynet med mejeriets registreringsnummer, forkortelsen for provinsen og produktionsdatoen (år, måned, dag). Oprindelsesmærkningen for den beskyttede oprindelsesbetegnelse »Montasio« består af betegnelsen »Montasio« i diagonale linjer skrevet retvendt og spejlvendt (se figur 1).

Denne oprindelsesmærkning anbringes på hele produktionen, uanset om producenterne er medlem af sammenslutningen eller ej, forudsat at varespecifikationens produktionsregler er overholdt.

Figur 1

1) Brændemærke med betegnelsen »Montasio« og mærke med forkortelsen »PDM«

2) Fremstillingsmåned / 3) Fremstillingsdag / 4) Ostemejeriets registreringsnummer / 5) Forkortelsen for provinsen / 6) Fremstillingsår.

Betegnelsens logo består af et stiliseret stort M og derunder betegnelsen »MONTASIO«. Dette logo skal altid gengives ved skrifttypen »HORATIO«. Det skal overholde proportionerne i figur 2 (f.eks. 8 cm i bredden og 6 cm i højden).

Figur 2

Når hele fremstillingsprocessen fra mælkeproduktion til modning på mindst 60 dage finder sted i et område, som ifølge gældende italienske bestemmelser klassificeres som et bjergområde, og området ligger i produktionsområdet for den beskyttede oprindelsesbetegnelse »Montasio«, må osten være mærket med betegnelsen »bjergprodukt«. I så fald placeres et mærke med bogstaverne »PDM« for »prodotto della montagna« (bjergprodukt) på ostens kant.

Oste med den beskyttede oprindelsesbetegnelse »Montasio«, hvis modningstid er længere end 100 dage, kan på anmodning fra enhver producent (uanset om de er medlem eller ej) brændemærkes af Consorzio per la Tutela del Formaggio Montasio, som har kontrolleret osten, med logoet for betegnelsen (figur 2) på den til dette formål afsatte del af ostens kant.

4. Præcis afgrænsning af det geografiske område

Produktionsområdet for den beskyttede oprindelsesbetegnelse »Montasio« omfatter: Friuli-Venezia Giulia: hele området. Veneto: hele området i provinserne Belluno og Treviso og en del af området i provinserne Padova og Venezia, der er afgrænset således: »området følger en linje fra skæringspunkterne på grænsen mellem provinsen Treviso og provinsen Padova frem til Serenissima-motorvejen og fortsætter langs denne linje indtil motorvejsbroen over floden Brenta, hvor grænsen følger floden frem til flodudmundingen«.

5. Tilknytning til det geografiske område

De naturbestemte faktorer er tæt forbundet med de klimatiske forhold i produktionsområdet, der overvejende ligger i bjergområder eller ved foden af et bjerg, hvor der stadig finder sæterdrift og græsning sted, hvilket har betydning for kvaliteten af malkekøernes foder.

Montasio-ost fandtes allerede opført på prislister for San Daniele og Udine fra årene 1773 og 1775. De viser, at Montasio-osten er blevet handlet, og at der derfor ikke kun er tale om en lokal produktion eller produktion til husholdningsbrug. At Montasio-osten har tæt tilknytning til området ses også ved, at produktionen af osten har virket stærkt fremmende for fremkomsten af sammenslutninger. Montasio-osten og dens specielle fremstillingsteknik vandt hurtig udbredelse i Friuli og det østlige Veneto både på grund af menneskelige og strukturelle faktorer (som for eksempel etablering af kollektive mejeribrug og oprettelse af en skole for ostemagere) og på grund af det miljø, hvor denne fremstillingsteknik oprindelig blev udviklet. I 1960′erne var der mere end 650 aktive mejerier.

Hvad angår produktionsområdets kendetegn, har Italiens østlige dele altid været og er stadig præget af store nedbørsmængder om foråret og efteråret. Dette forhold har begunstiget udbredelsen af græsgange og kornavlen (hvede og byg), der er malkekøernes hovednæringskilde. Majsdyrkning og dermed anvendelsen af majs som råfoder og til ensilage fik med tiden større betydning. På det seneste er det dyrkningen af soja til proteintilskud, der er under udvikling i produktionsområdet.

Det primære kendetegn ved Montasio-osten er dens egnethed til mellemlang og lang modning. Inden for Italiens oste placerer Montasio-osten sig blandt de halvhårde oste, men eftersom den kan modnes i op til 36 måneder, placerer den sig ligeledes blandt de få hårde langtidsmodnede oste.

Et andet kendetegn ved Montasio-osten er dens størrelse.

Derudover har man i varespecifikationen for den beskyttede oprindelsesbetegnelse »Montasio« opretholdt forbuddet mod at pasteurisere mælken for dermed i videst muligt omfang at bevare den spontane bakteriemængde i mælken fra produktionsområdet.

Koncentrationen af de anvendte mælkesyrebakterier er svag (ca. 1 %), opvarmningen foregår ved moderate temperaturer (mellem 42 og 48 °C), og afdrypningen og presningen gør ostemassen mellemfast med et vandindhold på omkring 36 % (hvilket svarer til mindsteværdien for markedsføring af ost) efter to måneder.

I det miljø, hvor Montasio-osten er udviklet, hersker der mikrobiologiske betingelser, der har været fremmende for dens udvikling og udbredelse. Montasio-osten er netop karakteriseret ved sin termofile mikrobiologiske flora, som altid har gjort det muligt at opnå et unikt osteprodukt, der kan spises såvel frisk (i vore dage med en modningstid på mindst to måneder, da den er fremstillet af upasteuriseret mælk) som lagret i op til 36 måneder. Denne ost fremviser således organoleptiske egenskaber, en konsistens, smagsnuancer og en aroma, som ændres med tiden på grund af den bakterieflora, der er naturligt forekommende på græsmarker og græsgange i produktionsområdet.

Efter to måneders modning har Montasio-osten udviklet sig til en mellemfast ost med en mild, mælkelignende smag. Efterhånden som modningen af Montasio-osten skrider frem, og stofferne bliver mere koncentrerede, udvikler osten en kraftigere og let pikant smag, og massen bliver mere fast og sprød.

Med forbedrede avlsmetoder, rationaliseringen af dyrkningsmetoderne og indførelsen af strengere hygiejneforanstaltninger ved malkningen blev det nødvendigt at berige mælken med de mikroorganismer, der er nyttige ved fremstillingen af Montasio-osten. Det er derfor, at man begyndte at anvende mælkesyrekulturer (med et højt indhold af kokker, men kun få baciller) fra mælken i produktionsområdet, hvilket er en praksis, som efterfølgende er blevet udbredt.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

Den konsoliderede udgave af varespecifikationen kan ses på følgende websted: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til det italienske landbrugsfødevare- og skovministeriums hjemmeside (www.politicheagricole.it) og klikke på »Prodotti DOP e IGP« (øverst til højre), derefter på »Prodotti DOP, IGP e STG« (i venstre side) og til sidst på »Disciplinari di produzione all’esame dell’UE«.

(1) EUT L 179 af 19.6.2014, s. 17.

(2) EUT L 343 af 14.12.2012, s. 1.